钦定古今图书集成/明伦汇编/氏族典/第221卷 > 《廖用贤尚友录》 > 查道
## 钦定古今图书集成/明伦汇编/氏族典/第221卷 > 《廖用贤尚友录》 > 查道

按《宋史查道传》：“道字湛然，歙州休宁人。幼沉嶷不群，
罕言笑，喜亲笔砚。未冠，以词业称。侍母以孝闻。母卒，
绝意名宦。游五台，将落发为僧。一夕震雷破柱，道坐
其下，了无怖色。寺僧异之，咸劝以仕。端拱初，举进士
高第，解褐馆陶尉。曹彬镇徐州，辟为从事，改兴元观
察推官。寇准荐其才，授著作佐郎。淳化中，蜀寇叛，命”
道通判遂州。至道二年，有使两川者，得道公正清洁
之状以闻。迁秘书丞，俄徙知果州。咸平四年，代归。俄
出知宁州，会举贤良方正之士，李宗谔以道名闻，策
入第四等，拜左正言、直史馆。未几，出为西京转运副
使。六年，召入，拜工部员外郎，充度支副使。道儒雅迂
缓，治剧非所长，遂以本官罢，出知襄州。大中祥符元
年，归直史馆，迁刑部员外郎，预修《册府元龟》。三年，为
龙图阁待制，加刑部郎中、判吏部选事，纠察在京刑
狱。奉使契丹，以久次，进右司郎中。真宗退朝之暇，召
冯元讲《易》，便坐，惟道与李虚己、李行简预焉。天禧元
年，以耳聩难于对问，表求外任，得知虢州。二年五月，
卒。讣闻，真宗，轸惜之，诏其子奉礼郎循之乘传往治
丧事。迁大理评事，赋禄终制。道性淳厚，有犯不较，所
至务宽恕，胥吏有过，未尝笞罚。民讼逋负者，或出己
钱偿之，以是颇不治。